**PALOTÁN MÁR SZOMBATON MEGKEZDŐDÖTT A SZAVAZÁS!**

**A REAC FUTBALL CSAPATA A GÓLOKRA VOKSOLT!**

Csapatunk a REAC Futball csapata a BLSZ I. osztályában hazai pályán a Pestszentimre csapatát fogadta. A bajnoki címért a harc rendkívül kiélezett, így minden mérkőzés nagyon fontos számunkra. Elégedetten írhatom le, hogy csapatunk nagyszerű teljesítményt nyújtott és magabiztosan nyerte meg soros találkozóját. Szép számú közönségünk, szurkolóink remekül szórakoztak ezen a mérkőzésen. A találkozó alaphangját rögtön a 2. percben megadtuk, mert Kiss Tomi szöglete után Kasza Dani 7 méterről nagy helyzetben fölé lőtt. Ellenfelünk rögtön a következő akcióból veszélyeztetett és a védőink mögé beívelt labdából helyzetbe került, de kapusunk nagyszerűen hárított. Jó iram, két gólhelyzet rögtön az elején. Dörzsöltük a tenyerünk. Már a 6. percben megszületett első gólunk. Szöglet után Kutai Dani közelről kapura lőtt, a kipattanót pedig Kasza Dani házi gólkirályunk azonnal gólra váltotta. Le kell írnom azonban, hogy e sorok terjedelme nem engedi azt meg, hogy minden gólunkról részletesen beszámoljak, a helyzeteinkről már nem is beszélve. Egymás után vezettük gólveszélyes támadásainkat, ellenfelünk gyakorlatilag csak védekezett, mi pedig most bizony már nem csak helyzetekig jutottunk, mint az előző mérkőzéseinken, hanem most gólokat is rúgtunk. A 16. percben Horváth Patrik, a 21. percben Kovács Dani és a 45. percben Kasza Dani volt eredményes. 4:0-ás eredménynél vonultunk be az öltözőbe. A lelátón remek volt a hangulat, jó volt az idő, a sör is hideg volt, így mindenki elégedettnek tűnt, kivéve a Pestszentimre szurkolóit. Megállapítottuk, hogy csapatunk végre az őszi szezonban mutatott gólerős játékát produkálja és bizony a 4: 0 vezetésünk sem volt túlzott. Evés közben jön meg az étvágy, így mi még gólokat vártunk a második félidőben is csapatunktól. Bizony meg is érkeztek a találatok. A második félidő is ott folytatódott, ahol az első befejeződött, nyomasztó fölényünk újabb 4 gólt eredményezett. Szintén csak felsorolom találataink szerzőit. Lászka Balázs az 54. percben, Bodnár István a 65. percben, Pfister Erik a 76. percben és Papp Gyuri a 80. percben iratkozott fel a góllövő listára. A góljaink rendkívül változatosak voltak, átlövéstől kezdve a fejesgólig, illetve szépen kijátszott helyzetekből születtek. A mérkőzés végeredménye 8:0 lett javunkra. Rengeteg kimaradt helyzetünkről már nem is írok mert bizony, ha azokat is értékesítjük akkor sokkal nagyobb gólarányú is lehetett volna a sikerünk, de ne legyünk telhetetlenek. Ellenfelünk Pestszentimre csapatának dicséretére szóljon, hogy a súlyos vereség ellenére is sportszerűen játszotta le a találkozót, bár azt gondolom nem lehetett könnyű nekik. A mérkőzés összegzésére csak azt tudom leírni „ez jó mulatság, férfimunka volt”. Reméljük, hogy végre csapatunk megtalálta igazi önmagát és most már őszi önmagunkat fogjuk idézni a következő fordulókban is. Szükségünk is lesz a jó játékra, mert jövő héten a Budafok csapatával fogunk megmérkőzni idegenben. A bajnokságért folyó harcban legnagyobb ellenfelünk az Újpest szintén nyert, így mi is, ők is nyerési kényszerben lépünk, lépnek pályára.

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György